Verdwyning in Vatikaanstad weer bekykEmanuela Orlandi (Foto via Twitter) Die Vatikaan het Dinsdag ŉ nuwe ondersoek na die verdwyning van ŉ tiener 40 jaar gelede aangekondig. Die saak het verskeie teorieë uitgelok en ŉ TV-reeks tot gevolg gehad. Die 15-jarige Emanuela Orlandi, dogter van ŉ werknemer in die Vatikaan, is laas op 22 Junie 1983 ná ŉ musiekles gesien. Daar was spekulasie oor wat met haar gebeur het – van rampokkerbendes tot ŉ samesweringsteorie oor die Vatikaan. Die saak is bespreek in die reeks Vatican Girl wat in 2022 op Netflix uitgesaai is. Die Vatikaan se hoofaanklaer, Alessandro Diddi, “het ŉ lêer oopgemaak, gedeeltelik gebaseer op die basis van versoeke deur die familie”, het ŉ woordvoerder gesê. Dit is egter nie duidelik wat presies tot die nuwe ondersoek gelei het nie. Die Orlandi-familie sê hulle wag steeds om besonderhede te hoor. “Ons weet nie wat die Vatikaan sal doen nie. Ons weet nie watter dokumente hulle wil hersien nie. Ons weet nie of dit die dokumente is van die ondersoek deur die staatsaanklaers in Rome en of hulle ŉ lêer het wat hulle kan deel nie,” het Laura Sgro, prokureur vir die familie, aan AFP gesê. “Die Vatikaan het tot dusver eintlik nie enigiets gedoen nie. Ek versoek al jare lank ŉ gesprek met die topfigure in die Vatikaan, maar ongelukkig is sommige mense reeds oorlede.” Orlandi se familie baklei onverpoosd om te bepaal wat met die tiener gebeur het. Volgens een teorie in Italiaanse media was dit bendelede wat haar ontvoer het om druk op die Vatikaan te plaas vir ŉ agterstallige lening. Enrico de Pedis, hoof van die Magliana-bende, is daarvan verdink dat hy by haar verdwyning betrokke was. Emanuela Orlandi (Foto via Twitter) Ander persone spekuleer die tiener is dalk onder De Pedis onder ŉ kerk begrawe – maar DNS-toetse op bokse beendere in die graf het nie ŉ passing opgelewer nie. Nóg ŉ bewering wat in die media herhaal is, is dat sy ontvoer is om die vrylating van Mehmet Ali Agca uit die tronk te verseker. Agca was ŉ Turk wat ŉ sluipmoordaanval geloods het op pous Johannes Paulus II in 1981. In 2017 was daar ook ŉ oplewing in samesweringsteorieë toe ŉ dokument skynbaar uitgelek het. ŉ Kardinaal het glo in die dokument bevestig die saak is deur die Vatikaan toegesmeer. Daar is egter later bevestig die dokument is vervals. Die Vatikaan het in 2019 twee grafkamers oopgegrawe in die soektog na Orlandi, maar geen onlangse beendere is gevind nie.